KIRJALLINEN KYSYMYS E-2222/01 esittäjä(t): Ioannis Marínos (PPE-DE) komissiolle. Lämpöydinfuusiotutkimukseen myönnettävien varojen leikkaaminen.



Virallinen lehti nro 040 E , 14/02/2002 s. 0223 - 0224



KIRJALLINEN KYSYMYS E-2222/01 esittäjä(t): Ioannis Marínos (PPE-DE) komissiolle (24. heinäkuuta 2001) Aihe: Lämpöydinfuusiotutkimukseen myönnettävien varojen leikkaaminen Euroopan parlamentin puhemiehelle Nicole Fontainelle, komission jäsenelle Philippe Busquinille ja Euroopan parlamentin jäsenille lähetetyssä kirjeessä, jonka ovat allekirjoittaneet 1 450 tiedemiestä ja tutkijaa eri puolilta Eurooppaa, mainitaan, että Euroopan komissio on ehdottanut 150 miljoonan euron määrärahojen leikkaamista lämpöydinfuusiotutkimukseen kuudennen puiteohjelman kautta myönnettävästä yhteisön tuesta. Tarkemmin sanottuna ehdotetut määrärahat ovat nyt 700 miljoonaa euroa komission jäsenen Philippe Busquinin alun perin ehdottamien 850 miljoonan euron asemesta, kuten todetaan 5. maaliskuuta 2001 päivätyssä asiakirjassa SEK(2001) 385. Tämä päätös vaikeuttaa muun muassa ITER-hankkeen (kansainvälinen fuusiokoereaktori) toteuttamista ja voi osoittautua kohtalokkaaksi mantereemme teknologisten mahdollisuuksien edistämiselle pyrittäessä kehittämään energiamuoto, joka on turvallinen, ympäristöystävällinen ja nykytietojen mukaan loppumaton. Voisiko komissio ilmoittaa minulle, miksi tällainen päätös tehtiin? Onko arvioitu seurauksia, joita tämän uuden teknologian kehittämiseen tarvittavien määrärahojen vähentämisestä aiheutuu? Onko tämä kielteinen päätös sopusoinnussa Euroopan unionin jäsenvaltioiden antaman sitoumuksen kanssa osallistua ympäristön saastumisen rajoittamiseen? Philippe Busquinin komission puolesta antama vastaus (13. syyskuuta 2001) Kuten parlamentin jäsenen mainitsemassa kirjeessä korostetaan, eurooppalaisen fuusioenergiatutkimuksen koordinointi ja tähän tutkimukseen osoitettujen henkilö- ja rahoitusresurssien jatkuvuus ovat johtaneet siihen, että Eurooppa on tämän alan tutkimuksen eturintamassa, mikä on paljolti yhteisen JET-hankkeen (Joint European Torus) ansiota. Euroopan atomienergiayhteisön (Euratomin) monivuotista puiteohjelmaa (2002-2006) koskevassa päätösehdotuksessa(1) ollaan samoilla linjoilla kuin käynnissä olevassa ohjelmassa ja annetaan fuusiotutkimuksen alalla tapahtuneen edistymisen perusteella mahdollisuus toteuttaa Euroopassa ITER-hanke (International thermonuclear experimental reactor), joka on JET-laitetta seuraava nk. Next Step -laite. Komissio on ehdottanut, että ITER-hankkeeseen osallistuttaisiin 200 miljoonalla eurolla. Mikäli ehdotus hyväksytään, hanke voisi alkaa vuosina 2005-2006. ITER-laitteen kaltaisen laajan hankkeen toteuttamisen yhteydessä on kuitenkin tehtävä valintoja. Päätösehdotuksessaan komissio on päättänyt asettaa etusijalle tuen antamisen sellaisille monialaisille toimille, joissa saatetaan yhteen Eurooppalaisen tutkimusalan toimijat ITER- ja JET-hankkeiden tyyppisissä yhteisissä hankkeissa. Komissio ehdottaa, että jatkettaisiin hyödylliseksi osoittautunutta koordinointia Euroopan tasolla, mutta annettaisiin jäsenvaltioille entistä enemmän vastuuta sellaisista tutkimuksista, jotka eivät ole niin suoraan yhteydessä Next Step- ja/tai JET-hankkeeseen. Fuusioenergian mahdollisuuksien selvittäminen vaatii erittäin pitkäjänteistä tutkimusta. Vaikka komission ehdotuksessa otetaan huomioon seuraavaa puiteohjelmaa varten vahvistetut tutkimuksen painopisteet, se on askel kohti kestävän kehityksen mahdollistavien edellytysten luomista. (1) KOM(2001) 94 lopullinen.